Ruotsalaisen Svenska Dagbladetin toimittajan mukaan se, että Björn Wahlroos toimii puheenjohtajana Pohjoismaiden suurimmassa pankissa, kertoo kaiken tarvittavan siitä, että finanssisektorilla on edelleen jotain sairasta.

Björn Wahlroos sa kritiikkiä myös uudessa kotimaassaan. JUSSI ESKOLA

Ruotsalainen taloustoimittaja Andreas Cervenka lataa keskiviikkona julkaistussa Svenska Dagbladet kolumnissaan täyslaidallisen kohti Nordean puheenjohtajaa Björn ”Nalle” Wahlroosia.

Cervenkan mukaan toukokuussa selvisi, että vuosien ajan terroristit, rahanpesijät ja muut rikolliset ovat voineet olla asiakkaina suurpankki Nordeassa, sillä Nordea ei ole suorittanut lainvaatimaa valvontaa – tai ylipäänsä mitään valvontaa. Finanssivalvonta uhkasi Nordeaa varoituksella ja 50 miljoonan kruunun sakoilla.

Kun taas tavallinen kansalainen yrittää saada tiliä Nordeaan, on kohtelu täysin eri. Ruotsissa on jo pitkään uutisoitu siitä, kuinka tavallisille asiakkaille ja yrittäjille on annettu kylmää kyytiä pankin toimesta.

Cervenkan mukaan pankin epäilykset oikeasti epäilyttäviä henkilöitä kohtaan ovat entisestään vähentyneet, mikä on hämmästyttävää, sillä Nordea sai varoituksen ja sakot kyseisestä asiasta jo vuonna 2013.

Taloustoimittaja painottaa, että pankki joka vähät välittää laeista, on vakava asia. Jos kyse olisi pienemmästä pankista, olisi pankin toimilupa jo peruttu.

– Koska Nordean tase on reilusti 1,5 kertaa suurempi kuin Ruotsin bruttokansantuote ja päätös vetäisi täysin maton ruotsalaisen pankkijärjestelmän jalkojen alta, on Nordea säästetty nöyryytykseltä, Cervanka kirjoittaa.

Cervenkan mukaan pankin hallituksen – joka nostaa tehtävästään palkkaansa kymmenen miljoonaa vuodessa – olisi pitänyt laittaa asialle piste jo vuonna 2013.

– Mutta ei. Puheenjohtajana tälle vaikeasti unitautiselle porukalle toimii Björn Wahlroos. Normaali ihminen, joka on nolannut itsensä, rajoittaisi julkiset lausuntonsa anteeksipyyntöjen eri muotoihin. Sen sijaan Wahlroos julisti että 80 prosenttia kansasta on taloudellisia idiootteja.

Taloustoimittaja muistuttaa, että nämä tavalliset kansalaiset ovat samoja ihmisiä, joiden ansiosta Björn Wahlroos on luonut omaisuutensa.

– Jos maailman finanssinerot näyttävät tältä, kuka tarvitsee idiootteja? Cervenka irvailee.

– Se, että Björn Wahlroos voi toimia Pohjoismaiden suurimman pankin puheenjohtajana kertoo kaiken tarvittavan siitä, että finanssialalla on edelleen jotain sairasta, Cervenka tylyttää.

Cervenkan kirjoituksesta uutisoi ensimmäisenä Suomessa Taloussanomat.

Lähde: Svenska Dagbladet